ฟองสบู่
เศรษฐกิจฟองสบู่ (Economic Bubble หรือ Bubble Economy) คือภาวะที่ราคาของสินทรัพย์ เช่น อสังหาริมทรัพย์หรือหน่วยลงทุนต่างๆ เพิ่มขึ้นสูงเกินกว่าพื้นฐาน
15 ก.พ. 2556

เศรษฐกิจฟองสบู่ (Economic Bubble หรือ Bubble Economy) คือภาวะที่ราคาของสินทรัพย์ เช่น อสังหาริมทรัพย์หรือหน่วยลงทุนต่างๆ เพิ่มขึ้นสูงเกินกว่าพื้นฐาน
การเพิ่มขึ้นของราคาเป็นไปตามหลักอุปสงค์ (Demand) และอุปทาน (Supply) ช่วงที่เกิดภาวะเศรษฐกิจฟองสบู่ ความต้องการที่เพิ่มขึ้นจากอุปสงค์เทียม ที่เพิ่มขึ้นจากความคาดหวังว่าราคาสินค้าจะขยับขึ้นไปเรื่อยๆ จึงเกิดการไล่ซื้อปั่นราคาขึ้นไปจนสูงเกินความเป็นจริง
โดยส่วนใหญ่ภาวะฟองสบู่นี้จะจบลง เมื่อเกิดเหตุที่ทำให้นักลงทุนเลิกคาดหวังว่าราคาจะเพิ่มขึ้นอีก หรือรัฐบาลออกนโยบาย เพื่อดึงราคาลงสู่ภาวะปกติ (เช่น การขึ้นอัตราดอกเบี้ย การออกมาตรการควบคุมสินเชื่อ) จึงทำให้ราคาเริ่มลดลง 
ดังนั้น เมื่อราคาสินทรัพย์เริ่มลดลง ภาวะฟองสบู่ก็จะหดตัวลงอย่างรวดเร็ว จนเกิดภาวะฟองสบู่แตกในที่สุด ซึ่งมักจะทำให้เกิดปัญหาหนี้เสียเกิดขึ้นตามมาหลังจากนั้น
ในขณะนี้ประเทศไทยกำลังพูดกันถึงเรื่องสัญญาณเศรษฐกิจฟองสบู่ ที่กำลังก่อตัวขึ้นอย่างช้าๆ ในภาคอสังหาริมทรัพย์และในตลาดหุ้น 
ในอสังหาริมทรัพย์นั้นมีการเก็งกำไรในคอนโดมิเนียม ส่วนบ้านเดี่ยวยังเป็นการซื้อเพื่ออยู่อาศัยเอง
ส่วนในตลาดหุ้นนั้นมีการไล่ซื้อหุ้นจนทำให้ดัชนีตลาดหุ้นปรับตัวสูงขึ้นมาก ราคาหุ้นสูงเกินกว่าผลประกอบการแล้ว ซึ่งเป็นเรื่องที่น่าเป็นห่วงอย่างยิ่ง